Kim Valentin (V), 2025-11-20:
Tak til formanden.
Jeg har også en anden kasket på, og det er, at jeg er landsformand for LOF, Liberalt Oplysnings Forbund.
Jeg har ikke tal på, hvor mange gange jeg har mødt kolleger, som er kommet til mig og har sagt: Hvorfor er det så besværligt at være frivillig leder?
Og hver gang har jeg sagt, at det har jeg i og for sig ikke et rigtig godt svar på, men jeg er helt enig i, at det er det blevet.
Det er blevet alt for besværligt at være frivillig leder og helt generelt at være frivillig.
Spørgsmålet er så, hvordan vi gør noget ved det.
Der synes jeg sådan set, at det her er et godt eksempel på, hvordan man gør noget ved det, nemlig ved at gå i dialog med foreningslivet og høre, hvor det er, skoen trykker, og så bare lave om på reglerne.
Det er sådan set det, vi gør her.
Vi går i dialog, finder ud af, hvor skoen trykker, og så laver vi reglerne om.
Det her lovforslag handler om noget, som Venstre på mange forskellige områder har fokus på
, så derfor kan man sige, at vi har kæmpet relativt meget for, at man kommer til at bruge mindre tid på papir og mere tid på fællesskab ...
[lydudfald]
Så når vi ligesom sætter os ned og kigger på tingene, gælder det her jo meget, meget bredt.
Det gælder i beskæftigelsespolitikken, det gælder i erhvervslivet, og det gælder i foreningslivet.
Så det der fokus på, at man hele tiden har øje for, hvor det er, vi kan fjerne nogle forhindringer for, at vores frivillige og vores samfund hænger sammen på en bedre måde, synes vi er meget vigtigt.
Så da vi i Venstre lancerede udspillet »Venstre vil sikre mere frihed under ansvar for foreningslivet«, var det dét, vi tænkte på.
Sidste år var der jo så udspillet fra regeringen »Slut med bøvl og bureaukrati i foreningslivet«, og derfor er jeg også meget glad for, at vi i dag behandler det her lovforslag.
For det første fjerner man reglerne for underskrift på tilskudsregnskaber, så det er de tegningsberettigede, man går efter, i stedet for en hel bestyrelse.
Det kan virke som en lille ting, men det er det sådan set ikke, for man belaster relativt mange, ved at alle skal underskrive, selv om man sagtens kunne undvære alle i den her sammenhæng.
For det andet er der det der med, at man fjerner kravet om personnummer i forbindelse med den mellemkommunale refusionsopgørelse.
Det er også noget, der afskrækker folk fra at deltage.
Det er noget bøvl, vi nu fjerner, så det er også supergodt.
For det tredje gør man det klart, at fjernundervisning er rigtig godt.
Så selvfølgelig er det også vigtigt at gøre den del mere fleksibel.
Det er jo ikke altid, at dem, der har lyst til at være med i aftenskolen, kan møde op, f.eks. hvis man er en børnefamilie.
Man kan have forstuvet en fod, så man umuligt kan gå derhen, men så kan man stadig deltage i aftenskolen.
Man kan have forhindringer på grund af noget i ens privatliv, der gør, at man ikke kan komme hver gang, men at man kan komme hver anden gang.
Al den fleksibilitet lægger vi ind i reglerne nu.
Jeg synes godt, man kan diskutere, om de 40 pct. er det rigtige tal at sætte ind, men nu er det 40 pct., og det er også godt.
Men jeg synes godt, at man hele tiden kan diskutere, hvad det er for en fleksibilitet, man skal have på den her del.
Samlet set
Venstre støtter, som I kan høre, lovforslaget, og vi glæder os til at få reglerne implementeret.
Tak skal I have.